Norska knattspyrnusambandið tilkynnti fyrir stundu að Svíinn Lars Lagerbäck hefði framlengt samning sinn sem þjálfari norska karlalandsliðsins til ársins 2022 . Samningur Lagerbäcks átti að renna út eftir EM-umspilið í mars , eða eftir lokakeppni EM næsta sumar ef norska liðið næði þangað . Nýi samningurinn nær til loka undankeppninnar fyrir HM 2022 , eða fram yfir lokakeppnina í Katar ef Noregur vinnur sér sæti þar . Aðstoðarþjálfarinn Per Joar Hansen framlengdi samning sinn til sama tíma . Lagerbäck , sem er 71 árs gamall , þjálfaði karlalandslið Íslands á árunum 2012 til 2016 , fyrstu tvö árin með Heimi Hallgrímsson sem aðstoðarþjálfara og seinni tvö árin voru þeir báðir aðalþjálfarar liðsins . Ísland komst í fyrsta skipti á stórmót , EM 2016 , undir hans stjórn . Svíar komust á sínum tíma fimm sinnum á stórmót með Lagerbäck við stjórnvölinn og hann stýrði Nígeríu einu sinni í lokakeppni HM . „ Það var erfitt að hafna því að halda áfram að starfa með jákvæðum vinnuveitanda , stuðningsbatteríi og leikmannahópi . Mér hefur liðið ákaflega vel sem þjálfara norska landsliðsins og hópurinn er spennandi og á góða möguleika á að halda áfram að verða betri . Markmiðið er að komast í lokakeppni EM og síðan í lokakeppni HM 2022 , “ sagði Lagerbäck á vef norska knattspyrnusambandsins .